
TORPPARIN TARINA

Historian oppiaineen perusopetuksen päättöarvioinnin tukimateriaali

OPETTAJALLE
TORPPARIN TARINA -ELÄYTYMISTEHTÄVÄ
Torpparin tarina -eläytymistehtävässä oppilas kirjoittaa tarinan tai päiväkirjaa 1800-luvun lopulla eläneen torpparin tai jonkun hänen perheenjäsenensä näkökulmasta. Historiallisten faktojen on oltava paikkansapitäviä, mutta oppilas voi lisätä asioita, jotka olisivat voineet olla mahdollisia. Oppilaan tueksi tehtävänannossa on annettu valmiiksi viisi tapahtumaa apukysymyksineen. Ylimpiin arvosanoihin vaaditaan näiden lisäksi myös muita aiheeseen sopivia 1800-luvun lopun tapahtumia.
Tässä tukimateriaalissa on oppilaalle annettavat ohjeet sekä arviointikriteerit. Arviointi kohdistuu seuraaviin taitoihin: T2 historiatiedon hankkiminen, T4 kronologian ymmärtäminen ja T5 historiallinen empatia. Opettaja voi halutessaan jättää oikeakielisyyden pois arviointikriteereistä, mutta oikeakielisyyden arviointi tukee laaja-alaisen osaamisen tavoitteiden toteutumista.
Mikäli tehtävä tehdään kokonaisuudessaan oppitunneilla, siihen on hyvä varata vähintään kolme 45 minuutin oppituntia, mieluiten neljä.

TORPPARIN TARINA
OHJEET OPPILAALLE
Tehtävänäsi on eläytyä 1800-luvun lopulla eläneen torpparin eli vuokraviljelijän tai jonkun hänen perheenjäsenensä asemaan ja kirjoittaa tarina hänen elämästään. Voit halutessasi tehdä tarinan myös päiväkirjan muotoon. 
Muista merkitä käyttämäsi lähteet työn loppuun.


Päiväkirjaa ei tarvitse kirjoittaa joka päivältä. Merkintöjen välissä voi siis olla useitakin vuosia. Voit kuvitella, että alkuperäisestä päiväkirjasta on säilynyt vain nämä merkinnät. Tässä tehtävässä mielikuvituksesi saa laukata; pääasia on, että tarinasi olisi voinut olla totta 1800-luvun lopun maailmassa. Kirjoita jokaisesta numeroidusta kohdasta ainakin yksi päiväkirjamerkintä. Jos tavoittelet arvosanoja 9–10, sinun tulee lisäksi itse etsiä aiheeseen sopivia faktoja. Muista laittaa jokaisen päiväkirjamerkinnän alkuun sopiva päiväys.
1. Kansakoulu-uudistus
· Pääsikö henkilö kouluun? Miksi (ei)?
2. Kuntien perustaminen (kunnallisasetus)
· Pystyikö henkilö vaikuttamaan kuntien päätöksentekoon? Miksi (ei)?
3. Nälkävuodet
· Miten nälkävuodet vaikuttivat henkilön perheeseen? Kuoliko joku? Miten?
4. Maatalouden uudistus nälkävuosien jälkeen
· Miten se vaikutti henkilön elämään?
5. Muutto- ja elinkeinovapaus
· Muuttiko henkilö itse tai muuttiko joku hänen perheenjäsenensä kaupunkiin töihin? Millä kulkuvälineellä kaupunkiin mentiin?
· Millaista elämä kaupungissa oli? Miten se erosi elämästä maaseudulla?


ARVIOINTIKRITEERIT

	ARVIOinnin kohde
	ARVOSANA 5
	ARVOSANA 7
	ARVOSANA 8
	ARVOSANA 9

	

Sisältö 
	Kohtalainen: sisällössä puutteita
	Sisällössä voi olla pieniä puutteita.
	Hyvä: kaikki pyydetyt asiat käsitelty
	Erinomainen: kaikki pyydetyt asiat käsitelty monipuolisesti. Erinomaisessa työssä myös omia faktoihin perustuvia lisäyksiä.


	
Tekstin oikeakielisyys

	Tekstin kieliasussa on paljon puutteita.
	Tekstissä on joitakin ongelmia kielessä.
	Kieli on pääosin hyvää.
	Oppija on kirjoittanut työn sujuvasti. Kieli on hyvää.

	
T2 
Historiatiedon hankkiminen
	Oppija on käyttänyt yhtä lähdettä. Lähteiden merkinnässä on suuria puutteita.
	Oppija on käyttänyt lähteitä niukasti. Lähteiden merkinnässä on puutteita.
	Oppija on käyttänyt lähteitä hyvin. Lähteiden merkinnöissä voi olla pieniä puutteita.
	Oppija on osannut hyödyntää monipuolisesti erilaisia lähteitä. Hän on valinnut olennaiset, aiheeseen sopivat lähteet. Lähteet on merkitty oikein.

	
T4 
Kronologian ymmärtäminen

	Kronologiassa on paljon puutteita.
	Tapahtumat ovat osittain oikeassa järjestyksessä.
	Tapahtumat ovat oikeassa järjestyksessä. Jokin virhe sallitaan.
	Tapahtumat ovat oikeassa, kronologisessa järjestyksessä.

	
T5 
Historiallinen empatia
	Oppilas on osannut hieman eläytyä menneen ajan ihmisen asemaan. Tekstissä voi olla useita asioita, jotka eivät olisi olleet henkilön elämässä mahdollisia 1800-luvulla. Oppilas on ymmärtänyt jonkun ihmisen toimintaan ja päätöksentekoon vaikuttaneen tekijän.
	Oppilas on eläytynyt tyydyttävästi menneen ajan ihmisen asemaan. Tekstissä voi olla joitain aikakaudelle sopimattomia asioita. Oppilas on osoittanut jonkin esimerkin avulla, miten päiväkirjan henkilön sosiaalinen ja yhteiskunnallinen asema vaikuttaa hänen toimintaansa. 

	Oppilas on eläytynyt hyvin menneen ajan ihmisen asemaan. Hän osoittaa useassa kohdassa, miten päiväkirjan henkilön sosiaalinen ja yhteiskunnallinen asema tai historiallinen konteksti vaikuttavat hänen toimintaansa.
	Oppija on eläytynyt hienosti menneen ajan ihmisen asemaan. Hän on ymmärtänyt monipuolisesti, miten päiväkirjan henkilön sosiaalinen tai yhteiskunnallinen asema tai historiallinen konteksti vaikuttavat hänen toimintaansa.






